टेनिसमा प्रदीप र प्रणवलाई सफलता
प्रदीप खड्का र प्रणव खनालले दोस्रो वीर गणेशमान सिंह राष्ट्रिय टेनिसमा पुरुष एकलतर्फ क्वाटरफाइनल पक्का गरेका छन् ।
काठमाडौँ — प्रदीप खड्का र प्रणव खनालले दोस्रो वीर गणेशमान सिंह राष्ट्रिय टेनिसमा पुरुष एकलतर्फ क्वाटरफाइनल पक्का गरेका छन् ।सातदोबाटोस्थित टेनिस कोर्टमा बुधबार प्रदीपले आयुष्मान घलेलाई ६–३, ६–३ ले र प्रणवले राजवीर प्रधानलाई ६–२, ६–० ले हराए । प्रणव मानन्धरले भने गोविन्द नेपालीलाई ६–१, ६–१ ले र गौरवप्रताप शाहीले सुशील मोक्तानलाई ६–०, ६–० ले हराएर आन्तिम आठमा स्थान बनाए । क्वाटरफाइनल पुग्नेमा सौगात बिक, निहालजंग थापा, निसन श्रेष्ठ र ऋतिक राना छन् । सौगातले विष्णु नेपालीबाट वाकओभर पाए भने निहालले सौरभनाथ पन्तलाई ६–०, ६–० ले, निसनले प्रितम परियारलाई ६–०, ६–० ले र ऋतिकले आशिष खड्कालाई ६–२, ६–३ ले हराए । पुरुषको ३५ वर्षमाथि एकलमा सन्तोष कार्की, जितेन्द्र परियार, कमल भण्डारी र सीमान्त गुरुङले सेमिफाइनलमा स्थान बनाए । ४५ वर्षमाथि एकलमा महेश श्रेष्ठ, रोहित सुनुवार, मनोजविक्रम शाह र विमलकुमार गुरुङले अन्तिम चारको यात्रा तय गरे । ५५ वर्षमाथि एकलमा उत्तमकुमार लामा, निरञ्जनकुमार श्रेष्ठ, विमलकुमार गुरुङ र जीवन घिमिरे अन्तिम चारमा पुगेको आयोजक वीर गणेशमान सिंह स्पोर्ट्स कमिटीले जनाएको छ ।२३ इभेन्टमा भइरहेको प्रतियोगिताका जुनियरबाहेक सबै विधाका विजेता खेलाडीले नगद पुरस्कार पाउनेछन् ।